JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 PENERIMAAN GURU TERHADAP PENGGUNAAN TEKNOLOGI MAKLUMAT DAN KOMUNIKASI BERASASKAN MODEL TAM DALAM PENGAJARAN MATA PELAJARAN BAHASA TAMIL Siti Hajar Halili (PhD) siti_hajar@um.edu.my Suguneswary Universiti Malaya Abstract: This study was conducted to identify the teachers' perception of using information and communications technology (ICT) in teaching the Tamil Language. The Theory of Acceptance model (TAM) was used to identify the teachers' perception on their acceptance of using ICT in teaching the Tamil language. The study uitlised qualitative data collection techniques such as observations and interviews. Six teacher participants were interviewed. The results showed that teachers' acceptance in using ICT was positive in terms of significance, facility and readiness in teaching Tamil. Based on the research findings, suggestions have been proposed for increasing the effective use of ICT in teaching the Tamil language among teachers. Keywords: Teachers' perception, information and communications technology (ICT), Tamil language, Theory of Acceptance model (TAM). PENGENALAN Pada abad ke-21, negara menghadapi cabaran baru seperti globalisasi, liberalisasi, pengantarabangsaan dan perkembangan Teknologi Maklumat dan Komunikasi (TMK). Oleh itu Kementerian Pelajaran Malaysia (KPM) menyediakan program pembangunan pendidikan yang dapat melahirkan warganegara yang berilmu pengetahuan, celik TMK, berkemahiran dan berakhlak mulia (PIPP (2006-2010). Kementerian Pelajaran Malaysia (KPM) telah memperkenalkan pelbagai dasar ataupun langkah-langkah untuk memajukan bidang pendidikan termasuklah melancarkan Pelan Induk Pembangunan Pendidikan, PIPP (2006-2010). Salah satu daripada teras PIPP ialah memperkasakan sekolah kebangsaan. Untuk memperkasakan sekolah kebangsaan ini, program pembestarian sekolah dan penggunaan TMK dalam pengajaran dan pembelajaran telah diwujudkan (PIPP, 2006). Bagi memperluas penggunaan TMK di sekolah, KPM mensasarkan semua Sekolah Rendah Kebangsaan (SRK) dan Sekolah Menengah Kebangsaan (SMK) dilengkapkan infrastruktur, peralatan dan perisian yang lengkap, serta guru dan kakitangan mendapat latihan yang mencukupi untuk memastikan penggunaan TMK berlaku dalam pengajaran dan pembelajaran (PIPP, 2007). Menurut Volman dan Eck (2001) yang dipetik dari kajian Singh dan Chan (2014), Penggunaan TMK menjanakan satu persekitaran pembelajaran kreatif dan kondusif yang mampu mengubah proses pengajaran dan pembelajaran. TMK bukan sahaja dianggap sebagai alat tetapi juga sebagai penyokong cara baru dalam proses pengajaran dan pembelajaran. Penggunaan multimedia dalam pendidikan banyak menarik minat murid dalam pembelajaran kerana ia menarik, senang digunakan, terdapat kepelbagaian seperti penambahan muzik, video, demonstrasi, malah pemahaman murid menjadi lebih berkesan dengan penerangan melalui gambar-gambar dan tayangan secara langsung (Plamen & Rodgers, 2003). Revolusi maklumat yang berlaku disebabkan kemajuan TMK memberi cabaran baru kepada profesion keguruan; kemajuan yang berlaku ini perlu dimanfaatkan untuk mempertingkatkan martabat profesion keguruan yang sedang mengharungi perubahan abad ke- 21 (Ward & Peppard, 2003). Pihak kerajaan Malaysia telah memperkenalkan perkakasan komputer di sekolah-sekolah seluruh negara. Dijangka pada tahun 2015, semua sekolah seluruh negara ini akan menerapkan pembelajaran berkonsepkan "Sekolah Bestari" iaitu proses P&P berteraskan TMK (Kementerian Pendidikan Malaysia, 2012). Dalam cabaran dunia pendidikan, TMK memerlukan penglibatan aktif dalam kalangan guru-guru untuk menggunakan teknologi dalam proses pengajaran dan pembelajaran. Ini disokong oleh kajian Esah (2003) yang merumuskan bahawa golongan guru dikehendaki menguasai kemahiran TMK dalam proses pengajaran. Justeru, perkembangan TMK telah mengubah evolusi proses pengajaran dan pembelajaran daripada kaedah tradisi kepada kaedah yang lebih canggih. Menurut [31] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 Melvina dan Jamaludin (2010), negara yang sedang membangun memerlukan lebih ramai guru yang mempunyai pengkhususan dalam bidang TMK. Latihan pendidikan guru juga memerlukan perubahan paradigma bagi melahirkan guru-guru yang berkelayakan dan berkebolehan untuk mendidik dan membangunkan masyarakat dan negara. Penerimaan Guru Terhadap Penggunaan TMK Dalam Pengajaran Guru bermaksud orang yang mengajar, pengajar, pendidik atau pengasuh (Kamus Dewan, 2013). Seorang guru merupakan pembimbing dalam proses pembelajaran. Guru merupakan golongan pendidik yang mendidik murid-murid di sekolah berdasarkan sukatan pelajaran yang telah ditetapkan oleh PPK (Pusat Perkembangan Kurikulum). Mereka hendaklah berkemahiran dalam melaksanakan tugas pengajaran dan pembelajaran mengikut perkembangan masa. Tugas seorang guru ialah mengajar dan mendidik agar murid dapat mencapai objektif pengajaran dan pembelajaran yang dirancangkan berdasarkan sukatan pelajaran yang telah ditetapkan. Dalam abad ke-21, bebanan tugas guru lebih mencabar. Selain tugas mengajar, guru juga dibebani dengan tugas-tugas perkeranian, fasilitator, motivator, perancang, penasihat kokurikulum, pemimpin kelab, persatuan, unit beruniform, jurulatih sukan dan banyak lagi. Mengikut Che Yaakob (199I), para guru dibebankan dengan tugas-tugas sampingan yang banyak sehingga mengurangkan tumpuan mereka kepada tugas yang utama iaitu mengajar. Penyataan Che Yaakob itu disokong oleh Abdull Shukor Shaari, Abd. Rahim Romle dan Mohamad Yazi Kerya (2006) yang menyatakan selain tugas akademik, guru juga terpaksa memegang pelbagai jenis jawatan lain seperti ketua panitia dan ahli jawatankuasa panitia. Oleh itu mereka tidak dapat meluangkan banyak masa untuk menggunakan kemudahan TMK dalam proses pengajaran. Kaedah pengajaran dan pembelajaran Bahasa Tamil dengan aplikasi TMK merupakan satu kaedah terkini yang perlu dipraktikkan oleh para pendidik. Para guru digalakkan menggunakan kaedah pengajaran dan pembelajaran berbantukan komputer (PPBK) dalam tugasan pengajaran mata pelajaran bahasa. Berpandukan isu-isu yang terdapat dalam penggunaan PPBK ini, perancangan dan pelaksanaan pengajaran berbantukan komputer yang berorientasikan murid dapat dilaksanakan. Di samping itu, guru berpeluang mempelbagaikan strategi pengajaran dalam kelas dan dapat mengoptimumkan keberkesanan pengajaran berpusatkan murid. Penerimaan bermaksud perihal (perbuatan) menerima atau orang atau alat yang menerima sesuatu (Kamus Dewan, 2013). Penerimaan guru bermaksud seorang pendidik ataupun pengajar menerima sesuatu alat atau orang untuk tujuan penambahbaikan proses pengajarannya. Dalam konteks guru, mereka perlu berfikiran sama ada positif mahupun negatif dalam menerima perubahan dalam pengajaran dan pembelajaran mengikut era perkembangan TMK. Dalam kajian ini, penerimaan guru adalah merujuk kepada kesanggupan tahap penggunaan TMK berdasarkan kemahirkan TMK yang dikuasai oleh guru dalam pengajaran dan pembelajaran Bahasa Tamil. Kajian yang dijalankan oleh Zulkifli dan Raja Maznah (1994) mendapati bahawa sikap guru yang positif penting untuk mendorong murid mempelajari sesuatu subjek. Oleh itu, sikap dan kesedaran merupakan cara yang terbaik untuk menjangka dan meramal komitmen terhadap penggunaan komputer. Sikap dan keyakinan serta efikasi yang tinggi dari guru dapat membantu memudahkan proses peningkatan penerimaan penggunaan dalam pelaksanaan TMK ketika proses pengajaran dan pembelajaran dalam bilik darjah. Persepsi Guru Terhadap Penggunaan TMK Dalam Pengajaran Persepsi guru juga memainkan peranan penting dalam menentukan sikap positif terhadap penerimaan dan penggunaan TMK dalam pengajaran dan pembelajaran. Dapatan kajian menunjukkan persepsi dan sikap guru boleh berubah sekirannya guru diberi latihan atau kursus TMK. Ini terbukti dalam kajian Jimoyiannis dan Komis (2006) ke atas pengaruh kursus TMK ke atas persepsi dan sikap guru terhadap TMK dalam pendidikan. Dapatan kajian menunjukkan majoriti guru bersikap positif terhadap kepentingan penggunaan TMK sebagai alat pengajaran dan pembelajaran. Mereka juga menganggap TMK sangat penting dalam sistem pendidikan masa kini. Manakala Levin dan Wadmany (2006) pula telah mengkaji persepsi serta amalan guru dalam penggunaan TMK di bilik darjah. Dapatan kajian mereka menunjukkan persepsi guru mula berubah apabila mereka menggunakan TMK dalam bilik darjah. Persepsi guru berubah daripada negatif ke positif dan mereka seterusnya berasa lebih yakin menggunakan TMK dalam bilik darjah. Walau bagaimanapun, penggunaan TMK oleh guru dalam proses pengajaran dan pembelajaran masih tidak meluas khususnya dalam kalangan guru mata pelajaran Bahasa Tamil di sekolah-sekolah rendah jenis kebangsaan Tamil. Sejauh manakah TMK telah diterima dan diamalkan oleh guru sekolah rendah di sekolah Tamil masih dipersoalkan. Norsidah T. Mohamed, Rosnaini Mahmud dan Mokhtar Dato Hj Nawawi (2012) juga menjelaskan bahawa [32] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 penggunaan TMK dalam kalangan guru sekolah rendah masih kurang dilaksanakan. Oleh itu, objektif utama kajian ini adalah: 1. Mengenal pasti persepi penerimaan penggunaan TMK dalam pengajaran Bahasa Tamil dalam kalangan guru. METODOLOGI Dalam kajian ini, pengkaji memilih kaedah kualititif iaitu kaedah pemerhatian dan temu bual. Menurut Creswell (2005), kaedah kualitatif sering digunakan oleh pengkaji untuk mendapatkan dan memahami sesuatu fenomena dari perspektif dan pandangan menyeluruh orang-orang yang terlibat. Pemerhatian digunakan bersama kaedah temu bual untuk mencari bukti-bukti tentang penggunaan TMK dalam proses pengajaran dan pembelajaran dalam kalangan guru. Pengkaji telah melakukan pemerhatian terhadap makmal komputer yang disediakan di sekolah tersebut dan memerhati pengajaran peserta dalam sesi pengajaran dan pembelajaran bagi memastikan apa yang dinyatakan oleh peserta tentang TMK dalam pengajaran memang benar seperti yang dikehendaki oleh Kementerian Pendidikan Malaysia (2003). Pengkaji mengumpul sampel sepanjang sesi temu bual dan pemerhatian yang dilakukan bagi tempoh masa 2 minggu selama durasi sejam ke atas 6 orang peserta yang mengajar Bahasa Tamil. Peserta kajian ini adalah 6 orang guru yang mengajar mata pelajaran Bahasa Tamil di bawah penyeliaan guru panitia Bahasa Tamil di sebuah sekolah jenis kebangsaan Tamil. bagi Tahap 1. Peserta kajian ini dipilih dengan menggunakan pensampelan bertujuan (purposeful sampling). Pensampelan bertujuan bermaksud pengkaji memilih subjek dan lokasi dengan ciri-ciri dan tujuan-tujuan tertentu (Creswell, 2005). Peserta-peserta yang dipilih untuk kajian ini adalah berdasarkan pengalaman mereka mengajar mata pelajaran dan menggunakan TMK serta peralatan yang berkaitan. Sekolah jenis kebangsaan Tamil dipilih sebagai lokasi kajian kerana sekolah ini merupakan sebuah sekolah jenis kebangsaan Tamil yang pertama menerima pengiktirafan sebagai sekolah kluster di negeri Pahang. Sekolah ini mempunyai kemudahan peralatan TMK seperti sebuah makmal komputer berhawa dingin dengan komputer, LCD, mesin pencetak, dan papan pintar. Kemudahan di makmal komputer seperti sebanyak 20 buah komputer dan sebuah mesin pencetak dibekalkan dan dibiayai oleh Kementerian Pendidikan Malaysia sejak dari tahun 2006. Manakala papan pintar dibiayai oleh pihak PIBG sekolah tersebut. Malahan tiga buah bilik darjah tahap 1 dilengkapi dengan papan pintar (Smart IQ Board) yang disumbangkan oleh pihak PIBG sekolah ini. Dalam kajian ini, pengkaji mengguna pakai teori penerimaan teknologi (Theory of Acceptance Model-TAM) sebagai satu model untuk mengenal pasti persepsi penerimaan guru terhadap penggunaan TMK dalam pengajaran Bahasa Tamil. Model TAM dibentuk berdasarkan dua elemen asas yang utama iaitu persepsi atau sikap pengguna terhadap kelebihan penggunaan dan keduanya, persepsi atau sikap pengguna terhadap penggunaan teknologi maklumat yang diperkenalkan dalam model Fred Davis pada tahun 1986. Model Penerimaan Teknologi (TAM) merupakan hasil pengembangan dari Theory of Reasoned Action (TRA), yang lebih dahulu dikembangkan oleh Fishbein dan Ajzen pada 1975. Model Penerimaan Teknologi (TAM) adalah model untuk menjelaskan sebab akibat antara keyakinan (iaitu penggunaan teknologi komputer dan kemudahan penggunaannya) dan peri laku iaitu tujuan/keperluan. Dalam model TAM, kecenderungan sikap ke atas penggunaan terhadap sesuatu inovasi merujuk menilai penerimaan perasaan positif atau negatif bagi seseorang individu ke atas perubahan sikapnya (Ajzen & Fishbein, 2000). Justeru, tindakan penerimaan positif atau negatif terhadap penggunaanTMK dalam pengajaran dan pembelajaran terhadap seseorang guru dapat dikenal pasti menerusi model TAM. Ini adalah kerana model TAM dalam kajian ini dapat mengenal pasti penerimaan guru terhadap penggunaanTMK dalam pengajaran dan pembelajaran. DAPATAN KAJIAN DAN PERBINCANGAN Hasil kajian dianalisa dengan jawapan dan pandangan peserta berdasarkan soalan yang diajukan oleh pengkaji menerusi borang temu bual dan pemerhatian yang dilakukan. Penerimaan peserta dalam penggunaan peralatan TMK seperti komputer riba, LCD dan papan pintar dapat dianalisis semasa mereka menggunakan peralatan tersebut ketika mengajar dalam kelas masing-masing. Penggunaan makmal komputer untuk mencari maklumat bahan-bahan bantuan mengajar dengan jaringan internet juga diambil kira. Malah, ada beberapa guru yang menyediakan bahan-bahan TMK di makmal komputer pada masa lapang di sekolah atas dorongan rakan-rakan guru yang lain termasuk guru komputer. Mereka yang mempunyai komputer riba sendiri tidak menghadapi masalah untuk melayari internet di sekolah pada bila-bila masa untuk mendapat bahan-bahan bantuan mengajar seperti gambar, grafik, kartun, sedutan klip video bagi [33] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 menyiapkan slaid dalam program PowerPoint atau Publisher untuk dipaparkan dalam kelas. Secara puratanya semua peserta dapat menggunakan semua kemudahan TMK yang sedia ada mengikut kemampuan masing-masing di sekolah ini. Berikut adalah Gambar Rajah 4.1 menunjukkan bilik makmal komputer, bilik akses komputer guru dan beberapa peralatan pengajaran di Sekolah Jenis Kebangsaan Tamil, yang digunakan untuk kajian ini. Manakala Gambar Rajah 4.2, 4.3 dan 4.4 menunjukkan contoh bahan-bahan ABM yang dilayari dalam internet oleh guru yang digunakan dalam pengajaran dan pembelajaran dalam kajian ini. Gambar Rajah 4.1. Bilik Akses Komputer Guru Di Sekolah Jenis Kebangsaan Tamil. Gambar Rajah 4.2. Contoh Laman Sesawang yang digunakan sebagai Bahan ABM [34] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 Gambar Rajah 4.3.Contoh Lagu Tamil dari You Tube Gambar Rajah 4.4.Contoh Laman Sesawang Tamil yang digunakan sebagai Bahan ABM Pengkaji dapat mengenal pasti tentang penggunaan TMK untuk pengajaran dan pembelajaran dalam kalangan guru Bahasa Tamil berdasarkan gerak hati, visualisasi, kefasihan dan andaian peserta dalam bahagian ini. Penggunaan TMK dalam pengajaran dan pembelajaran memainkan peranan penting dalam elemen ini. Peserta dapat memberitahu kekerapan penggunaan TMK dalam pengajaran dan pembelajaran dengan berpandukan waktu atau masa yang diperuntukkan untuk mengajar mata pelajaran Bahasa Tamil. Pemerhatian menunjukkan semua peserta membuat persiapan menyediakan bahan bantuan mengajar untuk pengajaran dan pembelajaran dengan menggunakan kemudahan TMK seperti komputer riba atau notebook serta jaringan Internet mengikut kepunyaan sendiri di sekolah mahupun di rumah. Akses kepada Internet bergantung kepada kelajuan jaringan Internet yang menyebabkan penggunaannya tidak menentu dan terbatas. [35] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 Peserta juga mempunyai kemahiran melayari Internet untuk mendapatkan maklumat yang diperlukan untuk menyiapkan bahan bantuan mengajar untuk pengajaran dan pembelajaran dengan mudah tanpa perlu menelaah buku- buku rujukan berbentuk teks. Pada sesi pemerhatian dan temu bual para peserta dapat memberi maklum balas mengenai penerimaan penggunaan mengajar Bahasa Tamil. Sesi penerimaan penggunaan TMK oleh guru-guru yang mengajar mata pelajaran Bahasa Tamil dapat memastikan kekerapan dan kepekaan mereka terhadap penggunaan peralatan TMK seperti komputer riba, LCD, papan pintar dalam kelas dan makmal komputer bagi pengajaran dan pembelajaran Bahasa Tamil. DAPATAN KAJIAN Analisis bahagian ini menunjukkan persepsi penerimaan penggunaan TMK dalam kalangan guru dalam pengajaran dan pembelajaran Bahasa Tamil adalah positif. Berikut adalah jawapan hasil temu bual yang dijalankan. Peserta 1 (R1) menyatakan bahawa penggunaan kemudahan TMK dan penggunaan makmal komputer adalah untuk mencari bahan-bahan ABM; berikut adalah pengalamannya: "Walaupun pada awalnya, saya tidak begitu mahir menggunakan kemudahan TMK di sekolah tetapi sekarang saya hampir mahir menggunakan kemudahan ini dengan tunjuk ajar rakan- rakan sekerja. Sekarang saya hampir semua waktu menggunakan kemudahan TMK seperti IQ Board, LCD dan komputer riba dalam kelas. Makmal komputer juga digunakan untuk mencari bahan-bahan soft copy daripada enjin pencarian (search engine) seperti Google dan Yahoo bagi mencari gambar-gambar, grafik dan carta-carta yang berkaitan dengan P&P Bahasa Tamil.".(R1) Hasil pemerhatian ke atas peserta R1 didapati kesemua kemudahan TMK seperti papan pintar, LCD, komputer riba dan jaringan internet digunakan sepenuhnya bagi menyediakan bahan ABM seperti gambar-gambar, grafik dan carta- carta yang berkaitan dengan P&P Bahasa Tamil. Malah didapati juga bahan-bahan ABM yang disiapkan dapat disalin dan disimpan dalam pen drive untuk digunakan semula atau diberi kepada rakan sekerja. Peserta 2 (R2) menjelaskan kebergantungan terhadap kemudahan TMK, jumlah masa dan kepentingan internet untuk pengajaran dan pembelajaran. Menurutnya: "Saya sangat bergantung pada kemudahan TMK di sekolah. Saya menggunakan IQ Board, LCD dan komputer riba sekurang-kurangnya 9-10 waktu daripada jumlah 12 waktu yang diperuntukkan untuk mengajar subjek Bahasa Tamil Tahap 1. Penggunaan kemudahan TMK sangat perlu untuk mengajar Bahasa Tamil Tahap 1 KSSR kerana perisian dan bahan yang diperoleh melalui carian internet perlu untuk menyiapkan P&P dalam waktu singkat dan tepat.". (R2) Berdasarkan pemerhatian peserta 2 (R2) didapati penggunaan kemudahan TMK menjadi sangat penting dalam proses pengajaran dan pembelajaran. Rata-ratanya, hampir 80 peratus daripada jumlah waktu pengajarannya digunakan dengan bantuan TMK dalam pengajaran Bahasa Tamil. Ini secara tidak langsung menunjukkan peserta ini sangat bergantung kepada penggunaan peralatan TMK; khususnya penggunaan internet dalam pengajaran dan pembelajaran Bahasa Tamil menjimatkan masa. Peserta 3 (R3) memberikan pandangan berdasarkan penggunaan kemudahan TMK seperti: "Saya berasa lega menggunakan kemudahan TMK seperti IQ Board, LCD dan komputer riba kerana memudahkan penggunaannya. Saya akan ke makmal komputer pada waktu rehat untuk mencari bahan ABM dengan menggunakan jaringan internet. Kadang-kala saya menggunakan telefon pintar pada waktu rehat di sekolah dan di rumah untuk mencari maklumat melalui internet. Saya sering menghubungi rakan-rakan sekerja dikenali melalui Facebook untuk bertukar-tukar bahan ABM." (R3) Berdasarkan peserta 3 (R3) didapati penggunaan kemudahan TMK sepenuhnya ketika waktu rehat bagi menyiapkan bahan ABM. Telefon pintar dan facebook digunakan untuk mencari maklumat menerusi internet bagi menyiapkan [36] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 bahan ABM untuk pengajaran dan pembelajaran Bahasa Tamil. Bahan-bahan ABM dapat dikongsi dengan rakan- rakan sekerja yang lain melalui facebook. Peserta 4 (R4) menjelaskan kekerapan mengguna komputer riba yang dimiliki dan berkongsi bahan kepada rakan sekerja iaitu: "Saya sentiasa menggunakan kemudahan TMK seperti IQ Board, LCD dan komputer riba yang terdapat dalam bilik darjah untuk mengajar mata pelajaran Bahasa Tamil Tahap 1. Waktu yang diperuntukkan sebanyak 12 waktu macam seolah-olah tidak mencukupi. Komputer riba yang saya miliki dapat digunakan pada bila-bila masa. Saya kerap menggunakan program Ms Powerpoint bagi menyiapkan slaid P&P. Kadang kala saya juga menukarkan bahan ABM yang disiapkan dalam bentuk perisian softcopy yang disalin dalam pendrive diberi kepada rakan- rakan sekerja ." (R4) Merujuk peserta 4 (R4) pemerhatian dan temu bual didapati penggunaan TMK sepenuhnya dalam kelas malah jumlah masa yang diperuntukkan juga tidak mencukupi. Ini menunjukkan penggunaan TMK dalam pengajaran dan pembelajaran Bahasa Tamil seratus peratus diaplikasikan dalam kelas. Pendrive digunakan untuk menyalin dan menyimpan bahan ABM dan dapat dikongsikan dengan rakan sekerja. Peserta 5 (R5) menjelaskan kebergantungan terhadap kemudahan TMK meringankan kerja-kerja pengajaran dan pembelajaran. Menurutnya: "Saya sering menggunakan peralatan TMK semasa mengajar mata pelajaran Bahasa Tamil kerana penggunaan kemudahan TMK dalam kelas meringankan tenaga dan menjimatkan masa bagi melaksanakan P&P . Saya hanya mampu menggunakan sebanyak 8-10 waktu sahaja daripada 12 waktu yang diperuntukkan untuk menggunakan IQ Board, LCD dan komputer riba dalam kelas. Penggunakan TMK dalam pengajaran dan pembelajaran Bahasa Tamil Tahap 1 KSSR amat meringkan waktu dan tenaga semasa mengendalikan kelas." (R5) Berdasarkan pemerhatian peserta 5 (R5) didapati penggunaan peralatan TMK dalam pengajaran dan pembelajaran Bahasa Tamil sepenuhnya dapat menjimatkan masa bagi melaksanakan TMK dalam pengajaran dan pembelajarannya. Penjimatan masa dan tenaga guru berlaku sewaktu penggunaan TMK dalam mengendalikan proses pengajaran dan pembelajaran dalam kelas. Peserta 6 (R6) menyatakan bahawa penggunaan komputer dan telepon pintar meringankan kerja-kerja pengajaran dan pembelajaran. Menurutnya: "Kerja-kerja menyiapkan bahan P&P tidak menjadi halangan lagi dengan kehadiran kemudahan TMK. Saya sangat bergantung pada kemudahan TMK yang didapati di sekolah dan dimiliki oleh saya. Komputer riba dan telefon pintar juga memudahkan saya meneroka bahan- bahan P&P dengan melayari laman-laman sesawang yang berkaitan dengan Bahasa Tamil. Hampir setiap hari saya menggunakan kemudahan TMK dalam kelas yang sudah pasti menjadi daya tarikan murid-murid" (R6) Berdasarkan pemerhatian ke atas peserta 6 (R6) juga didapati penggunaan kemudahan TMK memudahkan proses pengajaran dan pembelajaran dalam kelasnya. Peserta ini mengakui bahawa penggunaan peralatan TMK seperti komputer riba dan telefon pintar memudahkan penerokaan bahan-bahan ABM dengan kemudahan jaringan internet yang didapati di sekolah itu. Penggunaan kemudahan TMK dalam kelas setiap hari dapat menarik minat murid dalam kelas. Secara keseluruhannya, hasil jawapan temu bual kesemua peserta disimpulkan kepada tiga tema iaitu 1) persepsi kemudahan penggunaan TMK, 2) kemahiran penggunaan TMK dalam pengajaran dan 3) sikap guru terhadap penerimaan penggunaan TMK dalam proses pengajaran. [37] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 Tema 1: Persepsi Kemudahan Penggunaan TMK Suwarnee (2006) telah juga melihat kesediaan guru-guru terhadap penggunaan ICT. Hasil kajiannya mendapati sikap guru terhadap penggunaan ICT dalam pengajaran dan pembelajaran berada pada tahap yang tinggi; guru bersikap po sitif ter hadap penggunaan ICT dalam pengajaran dan pembelajaran. Selain dari menjimatkan masa pencarian maklumat melalui internet hanya mengambil masa beberapa minit berbanding dengan pencarian secara manual di perpustakaan, penggunaan internet oleh guru dalam mata pelajaran yang diajarnya membenarkan kepelbagaian corak pengajaran, misalnya pengajaran secara simulasi yang membolehkan murid melihat dan merasai seperti situasi yang sebenar. Justeru, kemudahan penggunaan TMK oleh guru dalam pengajaran dan pembelajaran Bahasa Tamil seperti makmal komputer, papan pintar, komputer, komputer riba, LCD dan jaringan internet memberi kesan yang amat memberangsangkan terhadap murid. Ini kerana pembelajaran berbantu TMK dapat mempelbagaikan bahan rujukan murid kerana ia boleh diaplikasikan dengan pelbagai aktiviti pembelajaran seperti teks, meneliti gambar, grafik video, dan visual. Murid juga tidak perlu terikat dengan sesuatu gaya pembelajaran kerana pembelajaran berbantu TMK ini dapat menangani masalah perbezaan gaya pembelajaran murid; (Sharifah Alawiah , 1987). Malah, penggunaan TMK secara tidak langsung dapat meningkatkan kefahaman dan pencapaian murid di samping meningkatkan kemahiran penggunaan TMK oleh guru dalam pengajaran dan pembelajaran Bahasa Tamil. Hampir semua peserta kajian ini menggunakan kesemua kemudahan TMK yang disediakan di sekolah bagi menjalankan proses pengajaran dan pembelajaran Bahasa Tamil sama ada pada sesi dijalankan di kelas malah selepas waktu kelas. Kesimpulannya, rata-ratanya peserta yang terlibat menggunakan kemudahan TMK untuk pengajaran dan pembelajaran Bahasa Tamil. Secara puratanya para peserta dalam sesi temu bual mengakui penggunaan TMK mempermudahkan proses pengajaran dan pembelajaran kerana murid-murid akan didedahkan dengan gambaran dan persembahan yang ringkas dan padat, yang menarik serta mudah untuk di fahami. Justeru, penggunaan TMK dalam pengajaran Bahasa Tamil oleh para peserta di sekolah ini jelas terbukti menunjukkan kesan positif penerimaan penggunaan TMK. Ini adalah kerana hampir semua peserta kajian ini menggunakan kesemua kemudahan TMK yang disediakan di sekolah bagi menjalankan proses pengajaran dan pembelajaran Bahasa Tamil sama ada pada sesi dijalankan di kelas malah selepas waktu kelas. Tema 2: Kemahiran Penggunaan TMK Dalam Pengajaran Berdasarkan hasil dapatan kajian, para peserta dapat membina kemahiran penggunaan TMK dalam pembelajaran dan pengajaran Bahasa Tamil. Melalui penggunaan peralatan TMK dalam bilik darjah, peserta boleh menyiapkan alat bantuan mengajar (ABM) dengan pantas dan mudah mempelajari kemahiran penggunaan TMK dengan rakan-rakan sekerja. Mereka ini sering mengajar serta berkongsi pengalaman sesama rakan sekerja melalui forum, email, facebook, twitter dan YouTube atau online video. Para peserta hampir dapat menggunakan kesemua kemudahan TMK seperti makmal komputer, komputer desktop, komputer riba, papan pintar, jaringan internet, wifi, pendrive dan LCD. Malah, telefon pintar milik peserta juga digunakan untuk melayari internet di kawasan sekolah mahupun di mana-mana mereka berada di luar kawasan sekolah untuk mencari bahan-bahan pengajaran dan pembelajaran. Hasil kajian menunjukkan bahawa penggunaan TMK sudah berkembang pesat sejak dahulu hingga sekarang dalam proses pembelajaran dan pengajaran. Penggunannya bersesuaian dengan keperluan murid-murid kerana dapat meningkatkan penglibatan dan pencapaian ketika TMK digunakan secara berkesan (Wegerif & Dawes, 2004). Siti Zuraida et al. (2003) mendapati bahawa penggunaan komputer dapat meningkatkan kecekapan dan kemahiran seperti menggalakkan potensi imaginasi, kreatif, serta pemikiran logik dan kritikal dalam kalangan para pengguna TMK dalam proses pengajaran dan pembelajaran. Justeru, penggunaan TMK dalam pengajaran Bahasa Tamil oleh para peserta di sekolah ini menunjukkan mereka dapat membina kemahiran dengan penggunaan TMK dalam pembelajaran dan pengajaran Bahasa Tamil. Ini adalah kerana hampir semua peserta kajian ini menggunakan kesemua kemudahan TMK yang disediakan di sekolah. Tema 3: Sikap Guru Terhadap Penerimaan Penggunaan TMK Dalam Pengajaran Dapatan kajian ini juga disokong oleh beberapa kajian terdahulu tentang penerimaan sikap guru terhadap penggunaan TMK sama ada dalam pengajaran Bahasa Malaysia ataupun mata pelajaran lain. Antara kajian penyelidikan yang telah dijalankan terhadap guru Bahasa Malaysia adalah seperti kajian Hamzah (2003), Mohd. Khairuddin (2005), Suwanee (2006), Nor'aini (2007), dan Fairose (2007). Hasil kajian ini turut mendapat sokongan daripada penyelidikan [38] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 dalam mata pelajaran lain, termasuk kajian Abdul Malek (2002) yang meninjau terhadap penggunaan TMK dalam mata pelajaran aliran kemanusiaan dan aliran teknik dan vokasional, manakala kajian M. Nadarajah (2002) melihat kepada penggunaan TMK bagi mata pelajaran Ekonomi, sementara Mohd. Jasmy, Mohd. Arif, dan Norsiati (2003) telah melakukan kajian ke atas mata pelajaran Sains dan Matematik. Hasil kajian tersebut juga mendapati guru-guru mempunyai sikap positif terhadap penerimaan penggunaan TMK dalam pengajaran mereka. Dalam kajian ini, para peserta di sekolah ini menunjukkan sikap mereka mereka dengan penggunaan TMK dalam pembelajaran dan pengajaran Bahasa Tamil adalah positif. IMPLIKASI DAN CADANGAN KAJIAN Hasil dapatan kajian ini dapat mendedahkan penemuan baru terhadap penerimaan penggunaan TMK oleh guru dalam pengajaran dan pembelajaran Bahasa Tamil Tahap 1. Persoalan-persoalan seperti penerimaan dan faktor-faktor penggunaan TMK dalam pengajaran dan pembelajaran dapat dikesan. Faktor sikap guru merupakan faktor utama dapat dikesan terhadap setiap peserta yang menunjukkan sikap positif terhadap penerimaan penggunaan TMK dalam pengajaran dan pembelajaran. Sikap mereka menjadi dorongan utama dalam usaha melaksanakan proses pengajaran dan pembelajaran berasaskan TMK. Malah penyelidik Ajzen (1988) juga memberi pendapat yang hampir sama seperti faktor sikap adalah sesuatu gambaran dalaman individu yang merujuk kepada kecenderungan untuk berkelakuan positif atau negatif terhadap benda, situasi, institusi, konsep atau individu lain. Penerimaan penggunaan TMK dalam proses pengajaran dan pembelajaran bukanlah suatu yang mudah untuk dilaksanakan walaupun ia dilihat berpotensi dalam mempertingkatkan lagi proses pengajaran dan pembelajaran bahasa. Sehubungan itu, kebergantungan sepenuhnya dengan TMK ini perlu dinilai dengan sewajarnya agar semua kelompok dalam sistem pendidikan mendapat manfaat yang sama sekali gus mengurangkan jurang pengetahuan antara murid-murid bandar dan luar bandar. Kajian ini juga diharapkan dapat dijadikan sebagai asas untuk mengadakan sebuah buku panduan atau rujukan untuk guru-guru mata pelajaran Bahasa Tamil dengan berbantukan penggunaan TMK di sekolah-sekolah SJK (T) di seluruh Malaysia khususnya bagi mata pelajaran Bahasa Tamil. Pihak panitia boleh memikirkan cara menginterpretasikan kandungan kurikulum ke dalam bentuk yang sesuai dengan latar belakang murid-murid India berasaskan perkembangan TMK semasa. Malah, kajian ini juga boleh membantu guru dalam mengetahui tahap penggunaan dan penerimaan TMK dalam proses pengajaran mata pelajaran Bahasa Tamil. Beberapa cadangan dikemukakan oleh pengkaji, seperti meningkatkan kelajuan rangkaian jaringan internet di kawasan sekolah bagi melancarkan kelajuan jalur lebar agar tidak membosankan guru yang memuat turun perisian bahan ABM yang berbentuk teks, grafik, segmen video dan animasi. Kelajuan jaringan internet sangat penting untuk menjimatkan masa dan menarik minat para guru yang sentiasa mencari kelapangan masa bagi menyiapkan bahan ABM. Disarankan agar pihak Persatuan Ibu Bapa dan Guru (PIBG) sekolah memainkan peranan penting bagi menyediakan atau membiayai kemudahan TMK dari sumbangan sumber kewangan luar. Ini adalah kerana kebanyakan Sekolah Jenis Kebangsaan Tamil yang berstatus bantuan modal mungkin menghadapi masalah menyediakan kemudahan TMK di sekolah berkenaan. Peruntukan kewangan untuk pentadbiran sekolah tidak mampu digunakan untuk membiayai kos penyelenggaraan kemudahan TMK. Usaha murni dari pihak PIBG sekolah dapat meminimumkan kekurangan kemudahan TMK. Malah pihak Kementerian Pendidikan Malaysia juga perlu mempertimbangkan untuk memberi peruntukan bantuan kewangan bagi menyedia dan menyelenggara kemudahan TMK di sekolah-sekolah jenis kebangsaan Tamil yang berstatus bantuan modal. KESIMPULAN Secara keseluruhan, hasil kajian yang mendapati bahawa persepsi penerimaan penggunaan TMK oleh guru dalam pengajaran dan pembelajaran Bahasa Tamil adalah positif yang mana penerimaan penggunaan TMK adalah sangat penting bagi meningkatkan kualiti pengajaran dan pembelajaran Bahasa Tamil di samping menarik minat murid- murid untuk belajar dalam kelas. Dapatan kajian ini penting kepada pihak Pusat Perkembangan Kurikulum (PPK), Kementerian Pendidikan Malaysia memandangkan hasil kajian ini diharapkan dapat dijadikan panduan untuk mengaplikasi penggunaan TMK bagi melunaskan tanggungjawab pengajaran guru khususnya bagi mata pelajaran Bahasa Tamil Tahap 1. [39] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 Satu kajian lanjutan yang lebih mendalam diharapkan dapat dijalankan dengan menggunakan kaedah penyelidikan yang lain seperti kuantitatif, eksperimental, reka bentuk dan pembangunan dan sebagainya untuk melihat penerimaan penggunaan TMK dalam pengajaran dan pembelajaran Bahasa Tamil agar menjadi lebih efektif dan bersesuaian dengan peredaran semasa. RUJUKAN Ajzen, I., & Fishbein, M. (1980). Understanding attitudes and predicting social behavior. Englewood Cliffs, NJ: Prentice Hall. Abdull Sukor Shaari, Abd. Rahim Romle, & Mohamad Yazi Kerya. (2006). Beban tugas guru sekolah rendah. Kertas kerja Seminar Kebangsaan Kepimpinan dan Pengurusan Sekolah, Klana Resort, Seremban, 12-14 Februari. Dicapai dari Che, Y., C. (1996). Punca ketegangan guru matematik sekolah rendah di Kelantan. (Tesis Sarjana Sains Pengurusan, Universiti Utara Malaysia, Sintok). Creswell, J. W. (2005). Educational research: Planning, conducting, and evaluating quantitative research (2nd ed.). New Jersey: Pearson.Esah Sulaiman. (2003). Asas pedagogi. Johor Bahru: Penerbit Universiti Teknologi Malaysia. Fairose Shamsudin. (2006). Sikap guru-guru Bahasa Melayu terhadap penggunaan teknologi maklumat dan komunikasi (TMK) dalam pengajaran. (Projek Penyelidikan Sarjana Pendidikan, Universiti Kebangsaan Malaysia, Bangi). Hamzah Dollah. (2003). Kesediaan guru Bahasa Melayu berbanding guru subjek lain menyediakan persekitaran pembelajaran berasaskan komputer. Prosiding Seminar Aliran Terkini Teknologi Maklumat dan Komunikasi (ICT) 2003 (hh. 19-23). Jimoyiannis, A., & Komis, V. (2006). Factors affecting teachers' views and perceptions of ICT in education. IADIS International Conference e-Society (pp. 136-143). Dublin, Ireland: IADIS. Kamus Dewan. (2013). Kamus Dewan. Kuala Lumpur, Malaysia: Dewan Bahasa dan Pustaka. Kementerian Pelajaran Malaysia. (2012). Laporan Awal Pelan Pembangunan PendidikanMalaysia 2013-2025. Kuala Lumpur. Levin, T., & Wadmany, R. (2006). Teachers' beliefs and practices in technology-based classrooms: A developmental view. Journal Of Research On Technology In Education, 39(2), 157-181. Mohd. Jasmy Abd. Rahman, Mohd. Arif Ismail, & Norsiati Razali. (2003). Tahap kesediaan penggunaan perisian kursus dalam kalangan guru Sains dan Matematik. Dlm. Prosiding Konvensyen Teknologi Pendidikan ke 16 (hh. 372-380). Mohd Khairuddin Bin Jamaluddin. (2005). Kesediaan guru Bahasa Melayu menggunakan teknologi berasaskan komputer dalam pengajaran dan pembelajaran. (Projek penyelidikan Sarjana Pendidikan, Universiti Kebangsaan Malaysia, Bangi). Merriam, S. B. (1998). Qualitative research and case study applications in education. San Francisco, CA: Jossey- Bass. Melvina, C. H. C., & Jamaludin Badusah. (2010). Sikap guru Bahasa Melayu terhadappenggunaan teknologi maklumat dan komunikasi (ICT) dalam pengajaran di sekolah-sekolah rendah di Bintulu, Sarawak. Jurnal Pendidikan Malaysia, 35(1), 59-65. Nadarajan, M. (2002). Tahap penggunaan teknologi maklumat di kalangan guru-guru Ekonomi: Satu tinjauan. (Tesis Sarjana, Universiti Kebangsaan Malaysia). [40] juku.um.edu.my
JuKu JURNALKURIKULUM & PENGAJARAN ASIA PASIFIK April 2016, Bil. 4, Isu 2 Nor'Aini Ahmad.(2007). Tahap kemahiran TMK dalam kalangan guru Bahasa Melayu sekolah menengah. (Projek penyelidikan Sarjana Pendidikan, Universiti Kebangsaan Malaysia, Bangi). Norsidah, T., M, Rosnaini, M., & Mokhtar, N. (2012). Tahap pengintegrasian ICT dan kewujudan kondisi ELYyang menyokong pengajaran dan pembelajaran dalam kalangan guru sekolah rendah. Jurnal Teknologi Pendidikan Malaysia, 2(1). Pelan Induk Pembangunan Pendidikan (PIPP) (2006). Pelan Induk Pembangunan Pendidikan 2006-2010 (Edisi Pelancaran PIPP 2006). Bahagian Perancangan dan Penyelidikan Dasar Pendidikan. Kementerian Pelajaran Malaysia. Pelan Induk Pembangunan Pendidikan (PIPP). (2011). Pelan Induk Pembangunan Pendidikan 2006-2010 telah disempurnakan pelancarannya oleh Y.A.B. Datuk Seri Abdullah Bin Hj. Ahmad Badawi pada 16 Januari 2007 bersamaan 26 Zulhijah 1427. Putrajaya International Convention Centre (PICC), Putrajaya. Plamen, M., & Judith, R. (2003). Teaching with technology: Multimedia and interactivity in Social Science education. Education Journals, 10(2), 34. Siti Zuraida Bte Maaruf. (2003). Penggunaan latihan berasaskan komputer dalam Pendidikan Seni Peringkat Awal Kanak-Kanak (pra- sekolah). Fakulti Pendidikan, UiTM Malaysia. Suwamee Mohd Solah. (2006). Persepsi terhadap kesediaan dan tahap penggunaan teknologi maklumat dan komunikasi (TMK) dalam kalangan guru Bahasa Melayu di sekolah menengah kebangsaan bandar dan luar bandar. (Projek Penyelidikan Sarjana Pendidikan, Universiti Kebangsaan Malaysia, Bangi). Suwamee Mohd Solah. (2006). Persepsi terhadap kesediaan dan tahap penggunaan teknologi ma klu ma t dan komunika si (TMK) da lam ka langan gu ru Bah asa Mela yu d i seko lah menengah kebangsaan bandar dan luar bandar. (Projek Penyelidikan Sarjana Pendidikan, Universiti Kebangsaan Malaysia, Bangi). Syarifah Alawiah Asagof. (1984). Falsafah pendidikan. Kuala Lumpur, Malaysia: Heinemann Asia. Ward, J. & Peppard, J. (2003). Strategic planning for Information Systems (3rd ed.).London, UK: Wiley. Wegerif, R., & Dawes, L. (2004). Thinking and learning with ICT: Raising acheivement in primary classrooms. London, UK: Routledge. Zulkifli Abdul Manaf, & Raja Maznah Raja Hussain. (1994). Attitudes, knowledge and previous computer experience of teacher trainees in the Diploma of Education Programme at the University of Malaya. Journal of Educational Research, 16, 1 - 19. [41] juku.um.edu.my